**U.N.B.R. condamnă orice declarație prin care avocatul numit într-o funcție publică este identificat cu clienții sau cu cauza acestora**

La Congresul O.N.U. de la Havana din 1990 s-a stabilit, ca principiu de bază, că avocații, în exercitarea profesiei, nu trebuie asimilați clienților sau cauzelor clienților lor. Comisia Permanentă a U.N.B.R. consideră că blamarea activității profesionale a unui avocat ales într-o poziție publică în cadrul Parlamentului României este extrem de periculoasă pentru societate și nocivă în ceea ce privește percepția publică a profesiei de avocat.

Ca în orice stat democratic, ocuparea funcțiilor publice în interiorul structurilor politice ale statului se realizează în baza unor negocieri politice și a criteriilor interne ale grupurilor politice. U.N.B.R. salută implicarea avocaților în comisiile de specialitate ale Parlamentului, cu convingerea că experiența lor profesională poate fi utilă demersului legislativ.

U.N.B.R. constată că, uneori, lupta politică se duce și pe alte fronturi – din păcate – din afara doctrinei sau intereselor politice. Astfel, se ajunge la situația în care un avocat să fie blamat în plan profesional ca efect colateral al unei contestări politice.

Comisia Permanentă a U.N.B.R. a monitorizat și a analizat constant abuzurile asupra profesiei de avocat și condamnă orice mesaj care poate crea percepția, fundamental greșită, a identificării avocatului cu clientul său. Dreptul la avocat beneficiază de protecție constituțională; prin urmare, oricare cetățean are dreptul la apărare pe întregul parcurs al unui proces. Avocatul nu poate fi niciodată identificat cu clientul sau cu cauza clientului său, oricât de tentant și aparent folositor ar fi un astfel de atac la adresa avocatului din partea adversarilor profesionali sau politici – cu atât mai mult în situația în care avocatul în cauză ocupă o funcție politică importantă.

U.N.B.R. se asigură în permanență că nu se fac derogări de la principiile neidentificării avocaților cu clienții săi sau cu cauzele acestora și reafirmă, ori de câte ori este nevoie, că acestea reprezintă principii fundamentale, prevăzute în cel mai cuprinzător cadru normativ internațional care protejează dreptul de acces la asistență judiciară și funcționarea independentă a profesiei de avocat: Principiile de bază privind rolul avocaților, adoptate la cel de-al 8-lea Congres al Națiunilor Unite pentru Prevenirea Crimelor și Tratamentul Deținuților,1990, Havana.

Alături de organizațiile naționale și internaționale ale avocaților, U.N.B.R. semnalează importanța deplinei integrări de către stat, atât în legislație, cât și în procesul decizional politic, a promovării și protecției drepturilor, îndatoririlor și prerogativelor avocaților, precum și a recunoașterii, susținerii și protecției rolului vital pe care îl au avocații și profesia de avocat în susținerea statului de drept, în promovarea și protejarea drepturilor omului, în conformitate cu Principiile de bază privind rolul avocaților.

Pentru Comisia Permanentă

Traian Briciu, Președinte UNBR